Amerikkalaistutkija analysoi suositun Reddit-sivuston kielenkäyttöä ja havaitsi, että kymmenessä vuodessa poliittisen keskustelun kieli on taantunut. Yhdysvaltain presidentinvaalien aikaan sivuston kielenkäyttö oli ennennäkemättömän solvaavaa.

Internetin suosituin keskustelupalsta on Reddit, jossa käyttäjät voivat aloittaa aiheita mistä tahansa maan ja taivaan väliltä. Sivustolla vierailee satoja miljoonia ihmisiä kuukaudessa ympäri maailmaa.

Reddit on niin merkittävä alusta, että julkisuuden henkilöt, tutkijat ja poliitikot käyvät siellä toisinaan vastaamassa käyttäjien kysymyksiin. Myös Barack Obama ja Donald Trump ovat käyneet palstalla keskustelemassa ihmisten kanssa.